Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló 2012/181/EU tanácsi végrehajtási határozat alkalmazásának meghosszabbításáról /* COM/2014/0653 final - 2014/0302 (NLE) */





INDOKOLÁS 1. A JAVASLAT HÁTTERE A javaslat okai és céljai A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikkének (1) bekezdése értelmében a Tanács a Bizottság javaslata alapján egyhangúlag eljárva bármelyik tagállamot felhatalmazhatja arra, hogy az irányelvben foglaltaktól eltérő különös intézkedéseket alkalmazzon a hozzáadottérték-adó beszedésének egyszerűsítésére vagy egyes adócsalások és -kikerülések megelőzésére. Románia a Bizottság által 2014. április 28-án és 2014. augusztus 22-én iktatott levelében engedélyt kért arra, hogy továbbra is adómentességet biztosíthasson azoknak az adóalanyoknak, amelyek éves árbevétele nem éri el 65 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. A héairányelv 395. cikke (2) bekezdésének megfelelően a Bizottság 2014. szeptember 1-jén kelt levelében tájékoztatta a többi tagállamot Románia kérelméről. A Bizottság 2014. szeptember 3-án kelt levelében értesítette Romániát arról, hogy a kérelem elbírálásához szükséges valamennyi információ rendelkezésére áll. Háttér-információk A héairányelv XII. címének 1. fejezete lehetővé teszi a tagállamok számára a kisvállalkozásokra vonatkozóan különös szabályozások alkalmazását, beleértve azt is, hogy adómentességet nyújtsanak az egy bizonyos éves árbevételt el nem érő adóalanyoknak. Az adómentesség maga után vonja, hogy az adóalanynak nem kell hozzáadottérték-adót felszámítania az értékesítéseire, és következésképpen nem is vonhat le előzetesen felszámított hozzáadottérték-adót. A héairányelv 287. cikkének 18. pontja értelmében Románia a héa alóli mentességet biztosíthat azoknak az adóalanyoknak, amelyek éves árbevétele nem éri el 35 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. 2011-ben Románia eltérést kért a kiskereskedők héafizetési kötelezettségeinek egyszerűsítése és a nemzeti adóhatóság adóbeszedési tevékenységének megkönnyítése érdekében. A 2012. március 26-i 2012/181/EU tanácsi határozattal a Tanács engedélyt adott arra, hogy Románia 2014. december 31-ig a héa alóli mentességet biztosítson azoknak az adóalanyoknak, amelyek éves árbevétele nem éri el 65 000 EUR nemzeti valutában kifejezett ellenértékét. Az intézkedés választható az adóalanyok számára. Románia most az említett intézkedés meghosszabbítását kérelmezte. A Romániától kapott információ alapján úgy tűnik, hogy több mint 10 000 adóalany vette igénybe a héa alóli mentességet az intézkedés alkalmazása következtében. Továbbá, Románia gazdasági szerkezete azt mutatja, hogy az összes adófizető több mint 84 %-ának az árbevétele 65 000 EUR alatti. Ezen adófizetők kb. 21 %-a rendelkezik héa-azonosítóval és tőlük az összes héabevétel csupán 1,81 %-a, és az összes állami bevétel csupán 0,54 %-a származik. Románia úgy véli, hogy ez az intézkedés egyszerűsítést jelent mind az adóalanyok, mind az adóigazgatás számára. A javaslat az eltérésnek egy további időszakra, 2017. december 31-ig való meghosszabbítására irányul. Meglévő rendelkezések a javaslat által érintett területen Más tagállamok is kaptak már engedélyt hasonló eltérésekre. Összhang az Unió egyéb szakpolitikáival és célkitűzéseivel Ez az intézkedés összhangban áll az Uniónak a „Gondolkozz előbb kicsiben!” Európai kisvállalkozói intézkedéscsomag: „Small Business Act” című bizottsági közleményben (COM(2008) 394., 2008. június 25.) rögzített, kisvállalkozásokkal kapcsolatos célkitűzéseivel. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI Konzultáció az érdekelt felekkel Nem releváns. Szakértői vélemények összegyűjtése és felhasználása Külső szakértők bevonására nem volt szükség. Hatásvizsgálat A tanácsi végrehajtási határozatra vonatkozó javaslat célja egy olyan egyszerűsítési intézkedés további alkalmazása, amely megszünteti azon vállalkozások számos héakötelezettségét, amelyek éves árbevétele nem éri el 65 000 EUR nemzeti valutában kifejezett ellenértékét, és ezáltal pozitív hatást fejthet ki. Az eltérés szűk alkalmazási köre és időben korlátozott alkalmazása miatt a hatás mindenképpen korlátozott lesz. 3. A JAVASLAT JOGI ELEMEI A javaslat összefoglalása A héairányelvtől eltérő egyszerűsítő intézkedés további alkalmazásának engedélyezése Románia számára azon vállalkozások tekintetében, amelyek éves árbevétele nem éri el 65 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. Jogalap A héairányelv 395. cikke. A szubszidiaritás elve Tekintettel a héairányelv azon rendelkezésére, amelyre a javaslat épül, a javaslat az Európai Unió kizárólagos hatáskörébe esik. A szubszidiaritás elve nem alkalmazható. Az arányosság elve A javaslat megfelel az arányosság elvének a következők miatt: A határozat egy tagállam számára, annak saját kérelme alapján ad felhatalmazást, kötelezettséget tehát nem keletkeztet. Tekintettel az eltérés korlátozott alkalmazási területére, a különös intézkedés arányban áll a kitűzött céllal. A jogi aktus típusának megválasztása Javasolt jogi aktus: tanácsi végrehajtási határozat. A héa-irányelv 395. cikke értelmében a hozzáadottérték-adóra vonatkozó közös szabályoktól kizárólag abban az esetben lehet eltérni, ha arra a Tanács a Bizottság javaslata alapján egyhangúlag felhatalmazást ad. Ezenfelül azért a tanácsi végrehajtási határozat a legmegfelelőbb jogi aktus, mert az egy-egy tagállamnak is címezhető. 4. KÖLTSÉGVETÉSI HATÁSOK A javaslatnak nincsenek az uniós költségvetést érintő vonzatai, mert Románia az 1553/89/EGK, Euratom tanácsi rendelet 6. cikkének megfelelően kompenzációs számítást fog végezni. 5. OPCIONÁLIS ELEMEK Korlátozó záradék A javaslat korlátozott időre szól. 2014/0302 (NLE) Javaslat A TANÁCS VÉGREHAJTÁSI HATÁROZATA a közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló 2012/181/EU tanácsi végrehajtási határozat alkalmazásának meghosszabbításáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre, tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére, tekintettel az Európai Bizottság javaslatára, mivel: (1) Románia a Bizottságnál 2014. április 28-án és 2014. augusztus 22-én iktatott levelében engedélyt kért a 2006/112/EK irányelv 287. cikkének 18. pontjától eltérő intézkedés alkalmazására annak érdekében, hogy továbbra is a héa alóli mentességet biztosíthasson azoknak az adóalanyoknak, amelyek éves árbevétele nem éri el 65 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. Ezen intézkedés révén az említett adóalanyok továbbra is mentesülnének a 2006/112/EK irányelv XI. címének 2–6. fejezetében rögzített héakötelezettségek egy része vagy összessége alól. (2) A 2006/112/EK irányelv 395. cikke (2) bekezdése második albekezdésének megfelelően a Bizottság 2014. szeptember 1-jén kelt levelében tájékoztatta a többi tagállamot Románia kérelméről. A Bizottság 2014. szeptember 3-án kelt levelében értesítette Romániát arról, hogy a kérelem elbírálásához szükséges valamennyi információ rendelkezésére áll. (3) A 2006/112/EK irányelv XII. címe alapján a tagállamok már alkalmazhatnak különös szabályozást a kisvállalkozások tekintetében. A 2006/112/EK irányelv 287. cikkének 18. pontja értelmében Románia a héa alóli mentességet biztosíthat azoknak az adóalanyoknak, amelyek éves árbevétele nem éri el 35 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. (4) A közös hozzáadottértékadó-rendszerről szóló 2006/112/EK irányelv 287. cikkétől eltérő különös intézkedés bevezetésének Románia számára történő engedélyezéséről szóló, 2012. március 26-i 2012/181/EU tanácsi végrehajtási határozat[2] felhatalmazta Romániát arra, hogy eltérést alkalmazzon és 2014. december 31-ig a héa alóli mentességet biztosítson azoknak az adóalanyoknak, amelyek éves árbevétele nem éri el 65 000 EUR nemzeti valutában kifejezett, a csatlakozás napján érvényes átváltási árfolyamon számított ellenértékét. Tekintettel arra, hogy e magasabb felső határ alkalmazása következtében csökkentek a legkisebb vállalkozásokat érintő héakötelezettségek, és e vállalkozások a 2006/112/EK irányelv 290. cikkével összhangban továbbra is dönthetnek a rendes héaszabályozás választása mellett, helyénvaló felhatalmazni Romániát arra, hogy egy újabb korlátozott időtartam erejéig alkalmazhassa az intézkedést. (5) A Romániától kapott információ alapján az intézkedésnek elhanyagolható hatása lesz a végső fogyasztás szintjén beszedett héa összegére. (6) Az eltérés nincs hatással az Unió héá-ból származó saját forrásaira, ELFOGADTA EZT A HATÁROZATOT: 1. cikk A 2006/112/EK irányelv 287. cikkének 18. pontjától eltérve Románia felhatalmazást kap arra, hogy a héa tekintetében adómentességet biztosítson azoknak az adóalanyoknak, amelyek éves árbevétele nem éri el 65 000 EUR nemzeti valutában kifejezett, az Európai Unióhoz való csatlakozás napján érvényes átváltási árfolyamon számított ellenértékét. 2. cikk Ezt a határozatot 2015. január 1-jétől 2017. december 31-ig kell alkalmazni. 3. cikk Ennek a határozatnak Románia a címzettje. Kelt Brüsszelben, a Tanács részéről az elnök [1] HL L 347., 2006.12.11., 1. o. [2] HL L 92., 2012.3.30., 26. o.